ร้านลิ้มเล่าซาสาขานี้เปิดตั้งแต่ 9 โมง ข้อดีคือไม่ต้องรอทานตอนค่ำเหมือนที่ร้านต้นตำรับแถวทรงวาด ลูกชิ้นและวัตถุดิบของร้านก็มาจากที่เดียวกันเพราะฉะนั้นทานสาขาไหนก็ไม่น่าจะต่างกันมาก

สำหรับคนที่ขับรถมา ต้องเลี้ยวเข้ามาจอดในหมู่บ้าน ยามจะเปิดที่กั้นรถให้ แต่ถ้ามาช่วงพีค น่าจะไม่มีที่จอด เพราะเท่าที่เห็นจอดได้ซัก 2-3 คัน

สำหรับสาขานี้หาเจอจากวงใน เดิมทีเข้าใจว่าต้องไปทานที่ทรงวาดเท่านั้น ปรากฏเดี๋ยวนี้มีหลายที่อยู่เหมือนกัน และส่วนใหญ่จะเปิดตั้งแต่เช้า ไม่ต้องรอทานตอนค่ำ ที่สำคัญร้านนี้เค้าไม่ได้หวงเกี๊ยวปลา อยากสั่งเกาเหลาเกี๊ยวปลากี่ชามก็สั่งได้ ถ้าของไม่หมดซะก่อน

มาถึงร้านนี้ต้องสั่ง เกี๊ยวปลาเป็นอย่างแรก ไม่อย่างงั้นจะเหมือนมาไม่ถึงที่ เกาเหลาแห้งเกี๊ยวปลา (70 บาท) ไม่ได้เสริฟคู่กับน้ำซุปแต่สามารถขอเพิ่มได้ แนะนำให้ขอมาด้วย เพราะจะได้ลดความเค็มของเกี๊ยวปลาลง เนื้อสัมผัสเป็นเนื้อปลาล้วนๆ แทบจะไม่มีแป้งเจือปน แต่ไส้ข้างใน อาจจะนุ่มน้อยไปนิด ถ้าเทียบกับร้านล้งเล้ง เกี๊ยวปลาร้านนั้นจะนุ่มกว่า แต่ก็เด้งดึ๋ง ตัวใหญ่เต็มคำมากๆ (ตัวละ 10 บาท)

ต่อด้วยบะหมี่แห้งต้มยำพิเศษ (60 บาท) บะหมี่แห้งต้มยำปรุงรสมาดีแล้ว เข้มข้นใช้ได้ แต่ให้ฮื่อก๊วยชิ้นเล็กมาแค่ 1 ชิ้นเอง เครื่องน้อยไปหน่อยถ้าเทียบกับราคา สำหรับคนที่ไม่รู้ ถ้าอยากทานก๋วยเตี๋ยวแบบมีเกี๊ยวปลา ต้องสั่งพิเศษเท่านั้น ไม่อย่างงั้นจะได้เครื่องแค่ 2 อย่างคือ ลูกชิ้นกลมกับฮื่อก๊วย 1 ชิ้น

น้ำซุปร้านนี้รสกลางๆ แบบก๋วยเตี๋ยวร้านจีนทั่วไป ไม่ได้เด่นมากเหมือนร้านที่ขายก๋วยเตี๋ยวหมู

โดยรวมเป็นอีกหนึ่งร้านที่ทำเกี๊ยวปลาได้อร่อย แม้เครื่องก๋วยเตี๋ยวจะไม่ค่อยหลากหลายซักเท่าไหร่ ถ้ามีลูกชิ้นกุ้งเพิ่มอีกซักอย่างคงฟินกว่านี้